**SOCIĀLO UN VESELĪBAS JAUTĀJUMU**

 **KOMITEJAS SĒDES PROTOKOLS**

Nr.4

2023. gada 16. maijā

Sēde sasaukta plkst. 13.00

Sēdi atklāj plkst. 13.00

Sēde notiek videokonferences režīmā tiešsaistē Webex platformā.

Komitejas sēde ir atklāta.

**Sēdi vada:** Rūdolfs Pelēkais.

**Sēdi protokolē:** Santa Čingule.

**Sēdē piedalās deputāti:** Jānis Bakmanis, Jānis Remess, Ziedonis Rubezis, Regīna Tamane.

**Nepiedalās:** Arvīds Ozols.

**Sēdē piedalās:** Andris Garklāvs, Leons Gerķis, Andris Zunde, Anna Siliņa, Beāte Kožina, Alvis Atslēga, Gita Zariņa, Gunita Gulbe, Ieva Mahte, Ilga Tiesnese, Ilze Millere, Ilze Rubene, Ināra Lazdiņa, Iveta Beļauniece, Izita Kļaviņa, Juris Graudiņš, Kristīne Zaķe, Lāsma Liepiņa, Lija Jokste, Māris Beļaunieks, Raimonds Straume, Ilze Ādamsone.

**Darba kārtība:**

1. Par darba kārtību.
2. Par Limbažu novada pašvaldības domes saistošo noteikumu “Grozījumi Limbažu novada pašvaldības domes 2021.gada 28.oktobra saistošajos noteikumos Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā”” apstiprināšanu.
3. Informācija par Deklarētās dzīvesvietas anulēšanas un dzīvokļu jautājumu risināšanas komisijas 4.aprīļa un 25.aprīļa sēdēs pieņemtajiem lēmumiem par pašvaldības dzīvokļu izīrēšanu un īres līguma pagarināšanu.

**1.**

**Par darba kārtību**

Ziņo Rūdolfs Pelēkais

Deputāts Andris Garklāvs izsaka priekšlikumu iekļaut darba kārtībā jautājumu par Limbažu novada ģerboni, lai arī deputāts Arvīds Ozols būtu informēts par šo jautājumu, jo ir tikai vienas komitejas sastāvā (Sociālo lietu komiteja).

Rūdolfs Pelēkais informē, ka Arvīds Ozols ir arī Izglītības, kultūras un sporta jautājumu komitejas dalībnieks, kā arī šobrīd nav pieslēdzies sēdei, līdz ar to priekšlikums netiek atbalstīts.

Iepazinusies ar Sociālo un veselības jautājumu komitejas priekšsēdētāja R. Pelēkā priekšlikumu apstiprināt sēdes darba kārtību, **atklāti balsojot: PAR** – 6 deputāti (Jānis Bakmanis, Jānis Remess, Lija Jokste, Regīna Tamane, Rūdolfs Pelēkais, Ziedonis Rubezis), **PRET –** nav, **ATTURAS –** nav, komiteja **NOLEMJ:**

apstiprināt šādu sēdes darba kārtību:

1. Par darba kārtību.
2. Par Limbažu novada pašvaldības domes saistošo noteikumu “Grozījumi Limbažu novada pašvaldības domes 2021.gada 28.oktobra saistošajos noteikumos Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā”” apstiprināšanu.
3. Informācija par Deklarētās dzīvesvietas anulēšanas un dzīvokļu jautājumu risināšanas komisijas 4.aprīļa un 25.aprīļa sēdēs pieņemtajiem lēmumiem par pašvaldības dzīvokļu izīrēšanu un īres līguma pagarināšanu.

**2.**

**Par Limbažu novada pašvaldības domes saistošo noteikumu “Grozījumi Limbažu novada pašvaldības domes 2021.gada 28.oktobra saistošajos noteikumos Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā”” apstiprināšanu**

Ziņo Ilze Rubene, debatēs piedalās Rūdolfs Pelēkais, Andris Garklāvs, Jānis Bakmanis

**A.Garklāvs** iesniedz priekšlikumu noteikumu projekta 6.punktā svītrot vārdus “vienam no”, lai punktu pielīdzinātu 8.3.un 8.2. punktam.

Izskatījusi priekšlikumu, **atklāti balsojot: PAR** – nav, **PRET –** nav, **ATTURAS –** 6 deputāti (Jānis Bakmanis, Lija Jokste, Regīna Tamane, Rūdolfs Pelēkais, Ziedonis Rubezis, Jānis Remess) (Deputāts Jānis Remess mutiski precizē savu balsojumu, norādot, ka arī atturas), komiteja **NOLEMJ: noraidīt priekšlikumu.**

**A.Garklāvs** rosina:

1. aprēķināt cik cilvēki, kam aprūpē ir bērni ar īpašām vajadzībām, saņemtu pašvaldības pabalstu reizi gadā.
2. Precizēt informāciju par bērnu skaitu no daudzbērnu ģimenēm, saistībā ar budžetā norādīto paredzēto līdzekļu apjomu.
3. noteikumu 32. un 31.1 punktā iekļaut senioru kategoriju ar 70 gadiem un precizēt noteikumos minēto pabalsta izmaksas datumu. Veikt aprēķinus par palielinājuma ietekmi uz budžetu.
4. Rosina noteikt saistošo noteikumu spēkā stāšanās datumu, iekļaujot informāciju arī publikācijās.

**I.Rubene** informē, ka Sociālā dienesta rīcībā nav informācijas par bērnu skaitu ar īpašām vajadzībām. To iespējams noskaidrot tikai aicinot šīs ģimenes pieteikties. Informē par budžetā paredzētajiem līdzekļiem atbalstam daudzbērnu ģimenēm mācību līdzekļu iegādei, budžetā paredzēti līdzekļi ar rezervi.

**R.Pelēkais rosina komitejas dienā iesniegtos priekšlikumus izskatīt I.Rubenei sadarbojoties ar juridisko nodaļu un virzīt sagatavoto lēmumprojektu izskatīšanai Finanšu komitejā.**

**Sociālo un veselības jautājumu komitejas deputāti vienojas, ka iesniegtie priekšlikumi izskatāmi Finanšu komitejā, uz Finanšu komiteju sagatavojama papildus informācija.**

Ņemot vērā Pašvaldību likuma 44. panta trešo daļu, kas nosaka, ka dome var pieņemt saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, sagatavoti grozījumi Limbažu novada domes 2021. gada 28. oktobra saistošajos noteikumos Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā”.

Pašvaldību likuma 3. panta otrās daļas 1. punkts nosaka, ka publisko tiesību jomā pašvaldība īsteno autonomo kompetenci — autonomās funkcijas un brīvprātīgās iniciatīvas, kas tiek īstenotas kā autonomās funkcijas.

Savukārt Pašvaldību likuma 5. panta 1. daļa nosaka, ka pašvaldība savas administratīvās teritorijas iedzīvotāju interesēs var brīvprātīgi īstenot iniciatīvas ikvienā jautājumā, ja tās nav citu institūciju kompetencē un šādu darbību neierobežo citi likumi, otrā daļa nosaka, ka brīvprātīgās iniciatīvas plāno un finansējumu to izpildei nodrošina, ja tas netraucē pašvaldības kompetencē esošo autonomo funkciju un deleģēto pārvaldes uzdevumu izpildei.

Pašvaldību likuma 46. panta trešā daļa nosaka, ka saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā.

Ievērojot Limbažu novada iedzīvotāju intereses, pārskatot un sabalansējot pašvaldības iespējas, kā arī ņemot vērā pašvaldības pienākumus Pašvaldību likumā noteikto autonomo funkciju īstenošanā, tika rasta iespēja veikt grozījumus Limbažu novada pašvaldības domes saistošajos noteikumos Nr.17 “Par brīvprātīgās iniciatīvas sociālajiem pabalstiem Limbažu novada pašvaldībā” (turpmāk – Noteikumi) sadaļā - nozīmīgās dzīves jubilejas – 33.1. punktā, izskatot iespēju summu palielināt par 10 eiro, papildus šim mērķim novirzot 5 000 eiro no līdzekļiem neparedzētiem gadījumiem.

Papildus iepriekš minētajam, ir iespējams īstenot brīvprātīgo iniciatīvu un veikt grozījumus arī Noteikumu 20. punktā – palielinot pabalstu mācību līdzekļu iegādei daudzbērnu ģimenēm no 25 eiro uz 30 eiro par bērnu, papildus budžetā tam novirzot 5 000 eiro no līdzekļiem neparedzētiem gadījumiem, kā grozīt noteikumu 361 punktu - palielināt pabalstu Černobiļas atomelektrostacijas (AES) avārijas seku likvidēšanas dalībniekiem no 50 eiro uz 60 eiro, bez papildu līdzekļu pieprasījuma, veicot tehniskos grozījumus starp pabalstu veidiem š.g. otrajā pusgadā.

Pamatojoties uz likuma Pašvaldību likuma 3. panta otrās daļas 1. punktu, 5.pantu un 46. panta trešo daļu, Sociālo pakalpojumu un sociālās palīdzības likuma 3.panta otro daļu, **atklāti balsojot: PAR** – 4 deputāti (Jānis Bakmanis, Jānis Remess, Regīna Tamane, Rūdolfs Pelēkais), **PRET –** nav, **ATTURAS –** 1 deputāts (Lija Jokste), komiteja **NOLEMJ:**

1. Apstiprināt Limbažu novada pašvaldības domes saistošo noteikumu Nr.\_\_ „Grozījumi Limbažu novada domes 2021. gada 28. oktobra saistošajos noteikumos Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā” projektu (pielikumā).
2. Piešķirt papildus finansējumu 2023.gada budžetā 10’000 *euro* apmērā no līdzekļiem neparedzētiem gadījumiem.
3. Uzdot Sabiedrisko attiecību nodaļai saistošo noteikumu projektu publicēt pašvaldības oficiālajā tīmekļvietnē sabiedrības viedokļa noskaidrošanai, nosakot termiņu viedokļa paušanai - divas nedēļas no saistošo noteikumu publicēšanas dienas pašvaldības oficiālajā tīmekļvietnē.
4. Uzdot Sociālam dienestam, pēc viedokļu saņemšanas, tos apkopot un atspoguļot saistošo noteikumu projekta paskaidrojuma rakstā.
5. Uzdot Sociālam dienestam, pēc sabiedrības viedokļa noskaidrošanas un apkopošanas, atkārtoti vērsties Sociālo un veselības jautājumu komitejā un Finanšu komitejā saistošo noteikumu apstiprināšanai.
6. Pieņemt zināšanai Limbažu novada pašvaldības domes saistošo noteikumu Nr.47 „Grozījumi Limbažu novada domes 2021. gada 28. oktobra saistošajos noteikumos Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā” paskaidrojuma rakstu (pielikumā).
7. Kontroli par lēmuma izpildi uzdot Limbažu novada pašvaldības izpilddirektoram.
8. Lēmuma projektu virzīt izskatīšanai Finanšu komitejā.

**3.**

**Informācija par Deklarētās dzīvesvietas anulēšanas un dzīvokļu jautājumu risināšanas komisijas 4.aprīļa un 25.aprīļa sēdēs pieņemtajiem lēmumiem par pašvaldības dzīvokļu izīrēšanu un īres līguma pagarināšanu**

Informē Leons Gerķis

Limbažu novada pašvaldības Deklarētās dzīvesvietas anulēšanas un dzīvokļu jautājumu risināšanas komisijas priekšsēdētājs L. Gerķis informē par Deklarētās dzīvesvietas anulēšanas un dzīvokļu jautājumu risināšanas komisijas 4.aprīļa un 25.aprīļa sēdēs pieņemtajiem lēmumiem par pašvaldības dzīvokļu izīrēšanu un īres līguma pagarināšanu.

Iepazinušies ar informāciju, deputāti pieņem informāciju zināšanai.

**I.Rubene** informē par nepieciešamību nākotnē izveidot pakalpojumu – krīzes dzīvokļi, kas savukārt, nozīmēs Saistošo noteikumu grozījumus. Būs nepieciešamas izmaiņas saistošajos noteikumos par atbalstu maznodrošinātām personām. Šo jautājumu lūgs iekļaut domes sēdē, bez skatīšanas komitejā.

Iepazinušies ar informāciju, deputāti pieņem informāciju zināšanai.

Sēdi slēdz plkst. 14:10

Sēdes vadītājs R. Pelēkais

Sēdes protokoliste S.Čingule